Document ID: 31999D0267

ΑΠΟΦΑΣΗ ΤΗΣ ΕΠΙΤΡΟΠΗΣ
της 7ης Απριλίου 1999
σχετικά με τη διαδικασία εφαρμογής του άρθρου 85 της συνθήκης ΕΚ
(IV 36147 - Κώδικας δεοντολογίας του ΣΕΠ)
[κοινοποιηθείσα υπό τον αριθμό Ε(1999) 494]
(Το κείμενο στη γαλλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(1999/267/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό αριθ. 17 του Συμβουλίου, της 6ης Φεβρουαρίου 1962, πρώτο κανονισμό εφαρμογής των άρθρων 85 και 86 της συνθήκης(1), όπως τροποποιήθηκε τελευταία από την πράξη προσχώρησης της Αυστρίας της Φινλανδίας και της Σουηδίας, και ιδίως, τα άρθρα 2 και 6,
την αίτηση αρνητικής πιστοποίησης και την κοινοποίηση με σκοπό την απαλλαγή που υποβλήθηκαν στις 17 Ιουλίου 1996, δυνάμει των άρθρων 2 και 4 του κανονισμού αριθ. 17,
την απόφαση της Επιτροπής, της 7ης Μαΐου 1998, να κινήσει τη διαδικασία στην παρούσα υπόθεση,
την περίληψη της αίτησης και της κοινοποίησης που δημοσιεύθηκε(2) σύμφωνα με το άρθρο 19 παράγραφος 3 του κανονισμού αριθ. 17 και του άρθρου 3 του πρωτοκόλλου αριθ. 21 της συμφωνίας για τον Ευρωπαϊκό Οικονομικό Χώρο (ΕΟΧ),
Μετά από διαβούλευση με τη συμβουλευτική επιτροπή συμπράξεων και δεσποζουσών θέσεων,
Εκτιμώντας:
I. ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ
Α. Η κοινοποίηση
(1) Στις 17 Ιουλίου 1996, ο σύλλογος ειδικών πληρεξουσίων του ευρωπαϊκού γραφείου διπλωμάτων ευρεσιτεχνίας (στο εξής ΣΕΠ) κοινοποίησε στην Επιτροπή τον κώδικα δεοντολογίας, όπως τροποποιήθηκε τελευταία από το συμβούλιό του στις 7 Μαΐου 1996, προκειμένου να του χορηγηθεί αρνητική πιστοποίηση ή απαλλαγή από την απαγόρευση των περιοριστικών πρακτικών.
(2) Η ανωτέρω κοινοποίηση υποβλήθηκε ύστερα από την κοινοποίηση των αιτιάσεων που απεστάλη στον ΣΕΠ στις 18 Νοεμβρίου 1995 στο πλαίσιο καταγγελίας που υπέβαλε στις 8 Ιουνίου 1992 η Dibb Lupton Broomhead Solicitors, εταιρεία solicitors του Ηνωμένου Βασιλείου (υπόθεση IV/34.775).
Στις 18 Δεκεμβρίου 1996, η Επιτροπή απηύθυνε προειδοποιητική επιστολή στον ΣΕΠ επισημαίνοντας, κυρίως, ότι δεν ήταν δυνατό να χορηγηθεί απαλλαγή για τις διατάξεις του κώδικα δεοντολογίας σχετικά με την απαγόρευση της διαφήμισης, εφόσον βασίζονται σε ασαφείς και ανακριβείς έννοιες, καθώς και για τη διάταξη σχετικά με την υποχρέωση των μελών να ζητούν λογικές αμοιβές.
Στις 3 Απριλίου 1997, ο ΣΕΠ κοινοποίησε στην Επιτροπή τη νέα μορφή του κώδικα δεοντολογίας, η οποια και πάλι δεν κρίθηκε ικανοποιητική. Κατόπιν συζητήσεων με την Επιτροπή, ο ΣΕΠ κοινοποίησε στις 14 Οκτωβρίου 1997 τη μορφή του κώδικα μετά τις τελευταίες τροποποιήσεις στις 30 Σεπτεμβρίου και στις 3 Οκτωβρίου 1997, ο οποίος αποτελεί αντικείμενο της παρούσας απόφασης.
Β. Ο ΣΕΠ και το κανονιστικό του πλαίσιο
1. Η σύμβαση του Μονάχου
(3) Η σύμβαση για το ευρωπαϊκό δίπλωμα ευρεσιτεχνίας (στο εξής η "σύμβαση"), η οποία υπεγράφη στο Μόναχο στις 5 Οκτωβρίου 1973, θεσπίζει ένα κοινό σύστημα δικαίου στα συμβαλλόμενα κράτη(3) στον τομέα της χορήγησης διπλωμάτων ευρεσιτεχνίας.
Ο ευρωπαϊκός οργανισμός διπλωμάτων ευρεσιτεχνίας (στο εξής ο "οργανισμός"), διακρατικός οργανισμός που συστάθηκε με τη σύμβαση, διαθέτει διοικητική και οικονομική αυτονομία και έργο του είναι η χορήγηση ευρωπαϊκών διπλωμάτων ευρεσιτεχνίας.
Τα όργανα του οργανισμού είναι το ευρωπαϊκό γραφείο διπλωμάτων ευρεσιτεχνίας (στο εξής "ΕΓΔΕ") και το διοικητικό συμβούλιο. Το ΕΓΔΕ χορηγεί διπλώματα ευρεσιτεχνίας υπό τον έλεγχο του διοικητικού συμβουλίου.
Το διοικητικό συμβούλιο αποτελείται από εκπροσώπους των συμβαλλομένων κρατών (ένας από κάθε κράτος) και από τους αναπληρωτές τους (ένας από κάθε κράτος).
2. Ο ΣΕΠ
(4) Το διοικητικό συμβούλιο του οργανισμού, βάσει του άρθρου 134 παράγραφος 8 στοιχείο β) της σύμβασης, ίδρυσε τον σύλλογο ειδικών πληρεξουσίων του ΕΓΔΕ (ΣΕΠ).
Ο ΣΕΠ είναι μη κερδοσκοπικός οργανισμός, του οποίου οι δαπάνες καλύπτονται από ίδιους πόρους που προέρχονται κυρίως από τις εισφορές των μελών του. Έχει ως στόχο τη συνεργασία με τον οργανισμό σε θέματα που σχετίζονται με το επάγγελμα του ειδικού πληρεξουσίου, κυρίως δε σε ό,τι αφορά πειθαρχικά θέματα και την εξέταση σε ευρωπαϊκό επίπεδο των προσόντων για την άσκηση του επαγγέλματος, καθώς και τη μέριμνα για την τήρηση των κανόνων επαγγελματικής δεοντολογίας από τα μέλη του μέσω κυρίως της διατύπωσης συστάσεων.
Κάθε επαγγελματίας που είναι εγγεγραμμένος στον πίνακα ειδικών πληρεξουσίων είναι μέλος του ινστιτούτου. Το ΕΓΔΕ ενημερώνει το ινστιτούτο σχετικά με κάθε τροποποίηση του εν λόγω πίνακα. Κατά συνέπεια, όλοι οι πληρεξούσιοι σε θέματα ευρωπαϊκών διπλωμάτων ευρεσιτεχνίας είναι μέλη του ΣΕΠ.
Το συμβούλιο του ΣΕΠ εκλέγεται από τα μέλη. Κάθε κράτος που είναι μέρος της σύμβασης αποτελεί μια περιφέρεια, στην οποία καλούνται να ψηφίσουν τα μέλη που εδρεύουν ή εργάζονται στο κράτος αυτό. Κάθε μέλος διαθέτει μία ψήφο (άρθρο 7 παράγραφοι 1 και 2 του κανονισμού για την ίδρυση του ΣΕΠ). Το συμβούλιο διοικεί και διαχειρίζεται τις δραστηριότητες του ΣΕΠ και έχει τη δυνατότητα, εντός των ορίων που προβλέπει ο κανονισμός επί πειθαρχικών θεμάτων των ειδικών πληρεξουσίων, να διατυπώνει συστάσεις σχετικά με τη δεοντολογία (άρθρο 9 παράγραφος 3 του κανονισμού για την ίδρυση του ΣΕΠ). Ο πρόεδρος του συμβουλίου εκπροσωπεί τον ΣΕΠ. Ένα προεδρείο, που απαρτίζεται τουλάχιστον από τον πρόεδρο, τους αντιπροέδρους, τον γενικό γραμματέα και τον ταμία, ασκεί τα καθήκοντα που του αναθέτει το συμβούλιο (άρθρο 10 του κανονισμού για την ίδρυση του ΣΕΠ).
(5) Συνεπώς, το επάγγελμα του πληρεξουσίου σε θέματα ευρωπαϊκών διπλωμάτων ευρεσιτεχνίας είναι ένα επάγγελμα οργανωμένο και ενοποιημένο στο πλαίσιο του ΣΕΠ. Στη σύμβαση δεν γίνεται καμία διάκριση μεταξύ των ανεξάρτητων πληρεξουσίων σε θέματα διπλωμάτων ευρεσιτεχνίας και εκείνων που ασκούν το επάγγελμα ως μισθωτοί στο τμήμα διπλωμάτων ευρεσιτεχνίας μιας επιχείρησης.
3. Ο πειθαρχικός κανονισμός για τους ειδικούς πληρεξούσιους
(6) Δυνάμει του άρθρου 134 παράγραφος 8 στοιχείο γ) της σύμβασης, το διοικητικό συμβούλιο του οργανισμού εξέδωσε διατάξεις σχετικά με τις πειθαρχικές εξουσίες του ΣΕΠ και του ΕΓΔΕ επί των ειδικών πληρεξουσίων (πειθαρχικός κανονισμός για τους ειδικούς πληρεξουσίους, της 21ης Οκτωβρίου 1977, στο εξής "κανονισμός"). O εν λόγω κανονισμός θέτει στο πρώτο μέρος του τους "κανόνες επαγγελματικής δεοντολογίας" - τις γενικές επαγγελματικές υποχρεώσεις που πρέπει να τηρούν οι ειδικοί πληρεξούσιοι κατά την άσκηση των καθηκόντων τους, που συνίστανται:
- στο να επιδεικνύουν επαγγελματική ευσυνειδησία, να τηρούν στάση που αρμόζει στην αξιοπρέπεια του επαγγέλματος, και ειδικότερα να μην προβαίνουν σε ψευδείς ή παραπλανητικές δηλώσεις άρθρο (1 παράγραφος 1 του κανονισμού),
- να συμπεριφέρονται κατά τρόπο που δεν υπονομεύει την εμπιστοσύνη προς το επάγγελμα (άρθρο 1 παράγραφος 2 του κανονισμού),
- να δηλώνουν αναρμοδιότητα όταν η αποδοχή μιας εντολής ή η διατήρησή της θα είχε ως αποτέλεσμα να χειριστούν υπόθεση για την οποία είχαν παράσχει συμβουλές ή είχαν εκπροσωπήσει πρόσωπο με συμφέροντα αντίθετα από αυτά του εντολέα, εκτός εάν έχει πάψει να υφίσταται η σύγκρουση συμφερόντων (άρθρο 3 παράγραφος 2 του κανονισμού).
Η μη τήρηση των ανωτέρω κανόνων επαγγελματικής δεοντολογίας από οποιονδήποτε ειδικό πληρεξούσιο επισύρει κυρώσεις (προειδοποίηση, επίπληξη, πρόστιμο, διαγραφή από τον πίνακα ειδικών πληρεξουσίων προσωρινά ή επ' αόριστον - άρθρο 4 του κανονισμού).
(7) Για τις παραβάσεις των κανόνων επαγγελματικής δεοντολογίας, αρμόδια όργανα είναι η πειθαρχική επιτροπή του ΣΕΠ, το πειθαρχικό συμβούλιο του ΕΓΔΕ και το τμήμα προσφυγών του ΕΓΔΕ που επιλαμβάνεται πειθαρχικών θεμάτων (άρθρο 5 του κανονισμού).
(8) Η πειθαρχική επιτροπή εκλέγεται κάθε δύο χρόνια από το συμβούλιο του ΣΕΠ, κατόπιν των συστάσεων κάθε εθνικής ομάδας του συμβουλίου. Αποτελείται από μέλη του ΣΕΠ που δεν συμμετέχουν ούτε στο συμβούλιο ούτε στο προεδρείο του ΣΕΠ (άρθρο 11 του κανονισμού σχετικά με την ίδρυση του ΣΕΠ).
Όταν μια ενδεχόμενη παράβαση των "κανόνων επαγγελματικής δεοντολογίας" φέρεται ενώπιον της πειθαρχικής επιτροπής, συστήνεται τμήμα από τρία μέλη και ένα αναπληρωματικό μέλος που ορίζει ο πρόεδρος της πειθαρχικής επιτροπής για την εξέταση της επίμαχης δεοντολογίας.
Σε περίπτωση που η πειθαρχική επιτροπή δεν μπορεί να αποφανθεί για μια εικαζόμενη παράβαση των κανόνων επαγγελματικής δεοντολογίας εντός εννέα μηνών από την ημερομηνία κατά την οποία επιλήφθηκε της υπόθεσης, υποβάλλει σχετική έκθεση, πριν από τη λήξη της προθεσμίας, στον πρόεδρο του πειθαρχικού συμβουλίου του ΕΓΔΕ. Ο τελευταίος αποφασίζει είτε την παράταση της προθεσμίας είτε την παραπομπή της υπόθεσης στο πειθαρχικό συμβούλιο (άρθρο 6 παράγραφοι 3 και 4 του κανονισμού).
Η πειθαρχική επιτροπή δεν έχει την εξουσία να διαγράψει ένα μέλος του ΣΕΠ από τον πίνακα των εγκεκριμένων από το ΕΓΔΕ πληρεξουσίων. Ωστόσο, έχει την εξουσία να συζητά τα ανακύπτοντα ζητήματα, να απευθύνει προειδοποιήσεις ή να διατυπώνει επιπλήξεις ή ακόμη και να παραπέμπει το θέμα στο πειθαρχικό συμβούλιο του ΕΓΔΕ σε περίπτωση που κρίνει ότι η παράβαση πρέπει να τιμωρηθεί με ποινή αυστηρότερη από την προειδοποίηση ή την επίπληξη (άρθρο 6 παράγραφος 2 στοιχεία β) έως γ) του κανονισμού).
Οι διαδικασίες ενώπιον της πειθαρχικής επιτροπής δεν είναι δημόσιες και οι διασκέψεις της είναι εμπιστευτικές.
Στις αποφάσεις της πειθαρχικής επιτροπής περιέχονται αποδείξεις για τα πραγματικά περιστατικά και εκτίθεται το σκεπτικό αλλά οι αποφάσεις αυτές, σε αντίθεση με τις αποφάσεις των άλλων δύο πειθαρχικών οργάνων, δεν δημοσιεύονται στην επίσημη εφημερίδα του ΕΓΔΕ. Δημοσιεύονται μόνο στην εφημερίδα του ΣΕΠ που κυκλοφορεί εντός του συλλόγου, με τον τίτλο "EPI Information".
(9) Το πειθαρχικό συμβούλιο και το τμήμα προσφυγών που επιλαμβάνεται πειθαρχικών θεμάτων είναι ανεξάρτητα όργανα που ανήκουν στον οργανισμό.
Το πειθαρχικό συμβούλιο περιλαμβάνει τρεις νομικούς, μέλη του ΕΓΔΕ, και δύο ειδικούς πληρεξουσίους. Είναι αρμόδιο για τις εικαζόμενες παραβάσεις των κανόνων επαγγελματικής δεοντολογίας που του παραπέμπει η πειθαρχική επιτροπή (άρθρο 7 παράγραφος 1 του κανονισμού).
Τα μέλη του πειθαρχικού συμβουλίου ορίζονται από τον πρόεδρο του ΕΓΔΕ για διάστημα τριών ετών. Τα μέλη του, που είναι ειδικοί πληρεξούσιοι, επιλέγονται από κατάλογο που υποβάλλει στον πρόεδρο το προεδρείο του ΣΕΠ και δεν μπορούν να συμμετέχουν ταυτόχρονα σε άλλο πειθαρχικό όργανο ή στο προεδρείο του ΣΕΠ ούτε μπορούν να εργάζονται με πλήρη ή μερική απασχόληση στον ΣΕΠ (άρθρο 9 παράγραφος 2 του κανονισμού).
Αφού προβεί σε προκαταρτική έρευνα που ενδεχομένως κρίνει απαραίτητη, το πειθαρχικό συμβούλιο αποφασίζει είτε να θέσει την υπόθεση στο αρχείο είτε να επιβάλει ποινή (άρθρο 7 παράγραφος 2 του κανονισμού).
(10) Το συμβούλιο προσφυγών για πειθαρχικά θέματα περιλαμβάνει τρεις νομικούς, μέλη του ΕΓΔΕ, και δύο ειδικούς πληρεξουσίους. Ορίζονται από το διοικητικό συμβούλιο για διάστημα πέντε ετών. Το εν λόγω συμβούλιο είναι αρμόδιο να εκδικάζει εφέσεις που ασκούνται κατά οριστικών αποφάσεων, συμπεριλαμβανομένων των αποφάσεων περί θεσπίσεως στο αρχείο, της πειθαρχικής επιτροπής του ΣΕΠ και του πειθαρχικού συμβουλίου του ΕΓΔΕ (άρθρο 8 παράγραφος 1 του κανονισμού). Η προσφυγή μπορεί να υποβληθεί από τον διωκόμενο ειδικό πληρεξούσιο, από τον πρόεδρο του συμβουλίου του συλλόγου και από τον πρόεδρο του ΕΓΔΕ. Τα μέλη του συμβουλίου προσφυγών δεν μπορούν να συμμετέχουν ταυτόχρονα σε άλλο πειθαρχικό όργανο ή στο προεδρείο του ΣΕΠ ούτε να εργάζονται με πλήρη ή μερική απασχόληση στο σύλλογο.
(11) Τα μέλη των πειθαρχικών οργάνων ενεργούν ανεξάρτητα κατά την εκτέλεση των καθηκόντων τους (άρθρο 11 του κανονισμού).
Πριν από την έκδοση οποιασδήποτε απόφασης στρεφόμενης κατά του ειδικού πληρεξουσίου που υπόκειται σε πειθαρχική δίωξη, η επιληφθείσα αρχή επιτρέπει στον ενδιαφερόμενο να υποβάλει τις παρατηρήσεις του.
Η ίδια δυνατότητα παρέχεται και στον πρόεδρο του συμβουλίου του ΣΕΠ και στον πρόεδρο του ΕΓΔΕ πριν από οποιαδήποτε απόφαση περί παύσης της ασκηθείσας δίωξης (άρθρο 12 του κανονισμού). Κάθε απόφαση των πειθαρχικών οργάνων είναι αιτιολογημένη και διατυπώνεται εγγράφως (άρθρο 12 του κανονισμού). Κοινοποιείται στον ειδικό πληρεξούσιο, στον πρόεδρο του συμβουλίου του ΣΕΠ και στον πρόεδρο του ΕΓΔΕ. Ο καταγγέλλων ενημερώνεται σχετικά με το μέτρο που λήφθηκε (άρθρο 21 παράγραφος 1 του κανονισμού).
(12) Δεν είναι δυνατή η άσκηση προσφυγής κατά των αποφάσεων του συμβουλίου προσφυγών που επιλαμβάνεται πειθαρχικών θεμάτων ενώπιον των εθνικών δικαστηρίων των κρατών μελών του οργανισμού. Ωστόσο, καμία σχετική απαγόρευση δεν περιλαμβάνεται στις διατάξεις των κανονισμών του ΣΕΠ και του ΕΓΔΕ.
Η κατάσταση αυτή φαίνεται συμβιβάσιμη με τη γενική αρχή της πρόσβασης κάθε πολίτη στη δικαιοσύνη, εφόσον το τμήμα προσφυγών μπορεί να εξομοιωθεί με ένα νομικό όργανο για τους ακόλουθους λόγους: 1. τα μέλη που το απαρτίζουν είναι άτομα με νομική (τρία μέλη) ή τεχνική κατάρτιση (δύο μέλη) που δεν μπορούν να συμμετέχουν σε άλλα πειθαρχικά όργανα, από τα οποία προήλθε η αρχική απόφαση· 2. τα μέλη του τμήματος προσφυγών ορίζονται για περίοδο πέντε ετών και δεν μπορούν να παυθούν από τα καθήκοντά τους διαρκούσης της θητείας τους, παρά μόνον για σοβαρούς λόγους· 3. τα μέλη είναι ανεξάρτητα κατά την εκτέλεση των καθηκόντων τους, δεν δεσμεύονται από καμία υπόδειξη σχετικά με τις αποφάσεις τους και δεν μπορούν να συμμετέχουν σε μια προσφυγή εάν έχουν προσωπικό συμφέρον· 4. οι αποφάσεις πρέπει να είναι αιτιολογημένες και, πριν από οποιαδήποτε απόφαση που στρέφεται κατά του ειδικού πληρεξουσίου, ο τελευταίος έχει τη δυνατότητα να υποβάλει τις παρατηρήσεις του. Η ίδια δυνατότητα παρέχεται στον πρόεδρο του συμβουλίου του ΣΕΠ και στον πρόεδρο του ΕΓΔΕ· 5. η προφορική διαδικασία λαμβάνει χώρα είτε κατ' αίτηση του ειδικού πληρεξουσίου είτε αυτεπάγγελτα, εφόσον το τμήμα προσφυγών το κρίνει σκόπιμο. Κάθε προφορική διαδικασία διεξάγεται παρουσία όλων των μελών του τμήματος προσφυγών, ενός υπαλλήλου που τηρεί τα πρακτικά, του ειδικού πληρεξουσίου και του δικηγόρου του, του προέδρου του ΕΓΔΕ και του προέδρου του ΣΕΠ ή των αντιπροσώπων τους.
4. Ο κώδικας επαγγελματικής δεοντολογίας
(13) Ο κοινοποιηθείς κώδικας επαγγελματικής δεοντολογίας αποτελεί τροποποίηση του κώδικα που εκδόθηκε από το συμβούλιο του συλλόγου κατά τη σύνοδο της 5ης Νοεμβρίου 1985 στο Μόναχο(4). Ο εν λόγω κώδικας εμπίπτει στην αποκλειστική αρμοδιότητα του συμβουλίου του ΣΕΠ (το κείμενό του δημοσιεύεται στην επίσημη εφημερίδα του ΕΓΔΕ με μόνο στόχο την πλήρη ενημέρωση του κοινού σχετικά με τους κανόνες δεοντολογίας των ειδικών πληρεξουσίων), μολονότι η νομική βάση της έκδοσής του από τον ΣΕΠ βρίσκεται στα άρθρα 1 έως 4 του πειθαρχικού κανονισμού για τους ειδικούς πληρεξούσιους, καθώς και στο άρθρο 4 στοιχείο γ) του κανονισμού για την ίδρυση του συλλόγου ειδικών πληρεξουσίων του ΕΓΔΕ, οι οποίοι εκδόθηκαν από το διοικητικό συμβούλιο του οργανισμού.
Το συμβούλιο του ΣΕΠ μπορεί να τροποποιήσει τον εν λόγω κώδικα με δική του πρωτοβουλία και χωρίς να απαιτείται οποιαδήποτε άδεια του ΕΓΔΕ ή του διοικητικού συμβουλίου του οργανισμού.
Αντίθετα, το διοικητικό συμβούλιο του οργανισμού δεν μπορεί να τροποποιήσει ή να ακυρώσει τον ίδιο τον κώδικα. Ωστόσο, με πρωτοβουλία δική του ή του συμβουλίου του ΣΕΠ μπορεί να προβεί σε τροποποίηση του πειθαρχικού κανονισμού για τους ειδικούς πληρεξούσιους (άρθρο 29 του κανονισμού). Επιπλέον, μπορεί να προβεί σε τροποποίηση του κανονισμού σχετικά με την ίδρυση του ΣΕΠ.
Ο κώδικας έχει ως αντικείμενο τη ρύθμιση της δεοντολογίας και των λοιπών δραστηριοτήτων των μελών, κατά το μέτρο που αυτές οι δραστηριότητες έχουν σχέση με τη σύμβαση.
(14) Οι κανόνες που προβλέπονται στον εν λόγω κώδικα περιλαμβάνονται σε επτά άρθρα, εκ των οποίων το πρώτο αφορά τα "γενικά θέματα" και τα υπόλοιπα τη "διαφήμιση", τις "σχέσεις με το κοινό", τις "σχέσεις με τους πελάτες", τις "σχέσεις με τα λοιπά μέλη", τις "σχέσεις με τον ΕΓΔΕ" και τις "σχέσεις με τον σύλλογο". Στον κώδικα προτάσσονται ορισμένοι ορισμοί, ένας εκ των οποίων αφορά τις "αμοιβές", νοούμενες ως εύλογες και δικαιολογημένες. Οι ορισμοί αυτοί αποτελούν το προοίμιο του κώδικα και δεν εφαρμόζονται από τον ΣΕΠ καθαυτοί. Ο ΣΕΠ δεν μπορεί, κατά συνέπεια, να επιβάλει στα μέλη του κυρώσεις διότι οι αμοιβές τους δεν είναι εύλογες ή δικαιολογημένες. Οι διατάξεις του κώδικα έχουν ως εξής: "Άρθρο 1
- Γενικά θέματα
α) Οι γενικές υποχρεώσεις των μελών του συλλόγου καθορίζονται από τον πειθαρχικό κανονισμό.
β) Οι γενικές αρχές επαγγελματικής δεοντολογίας καθορίζονται στον παρόντα κώδικα, ο οποίος αντικατοπτρίζει τις τρέχουσες απόψεις του συμβουλίου. Ο παρών κώδικας δεν απαλλάσσει τα μέλη από την ευθύνη τους να τηρούν τους κανόνες επαγγελματικής δεοντολογίας που καθορίζονται στα άρθρα 1, 2 και 3 του πειθαρχικού κανονισμού.
γ) Βασική υποχρέωση ενός μέλους είναι να ενεργεί παρέχοντας αξιόπιστες γνώμες στα πρόσωπα που ενδιαφέρονται για θέματα σχετικά με τα διπλώματα ευρεσιτεχνίας. Πρέπει να ενεργεί ως ανεξάρτητος σύμβουλος εξυπηρετώντας τα συμφέροντα των πελατών του αμερόληπτα, χωρίς να λαμβάνει υπόψη τα προσωπικά του συναισθήματα και συμφέροντα.
δ) Το μέλος λαμβάνει μέτρα για την προστασία των συμφερόντων των πελατών του σε περίπτωση που κωλύεται να ασκήσει τα καθήκοντά του.
ε) Μεταξύ των μελών πρέπει να επικρατεί συναδελφικότητα προκειμένου να διατηρηθεί η φήμη του επαγγέλματος. Η συναδελφικότητα πρέπει να επικρατεί ανεξαρτήτως προσωπικών συναισθημάτων.
στ) Κάθε μέλος οφείλει να γνωρίζει τον παρόντα κώδικα και δεν μπορεί να επικαλεστεί άγνοιά του.
ζ) Σε περίπτωση παράβασης του κώδικα, ο παραβάτης δεν μπορεί να δικαιολογηθεί επικαλούμενος τις οδηγίες του πελάτη του.
Άρθρο 2
- Διαφήμιση
α) Η διαφήμιση επιτρέπεται εν γένει, εφόσον είναι αληθής, αντικειμενική και σύμφωνη με τις βασικές αρχές ιδίως της εντιμότητας και της τήρησης του επαγγελματικού απορρήτου.
β) Εξαιρούνται από την επιτρεπόμενη διαφήμιση τα ακόλουθα:
1. η σύγκριση των επαγγελματικών υπηρεσιών ενός μέλους με τις υπηρεσίες άλλου μέλους·
2. η αποκάλυψη της ταυτότητας ενός πελάτη, εκτός εάν υπάρχει ρητή συναίνεσή του·
3. η μνεία της επωνυμίας άλλου επαγγελματικού φορέα, εκτός εάν υπάρχει έγγραφη συμφωνία συνεργασίας μεταξύ του μέλους και αυτού του φορέα και
4. η διαφήμιση, η αγγελία ή η δημοσίευση προσφορών αγοράς, πώλησης ή διαπραγμάτευσης δικαιωμάτων βιομηχανικής ιδιοκτησίας, εκτός εάν γίνεται κατ' εντολή ενός πελάτη.
Άρθρο 3
- Σχέσεις με το κοινό
α) Κάθε μέλος οφείλει να συμβάλλει στη διατήρηση της καλής φήμης του συλλόγου, των μελών του και της εκπροσώπησης ενώπιον του ευρωπαϊκού γραφείου διπλωμάτων ευρεσιτεχνίας.
β) Στα γραφεία, στα επιστολόχαρτα και σε άλλο έντυπο υλικό τους, τα μέλη δεν πρέπει να παρέχουν πληροφορίες που θα μπορούσαν να παραπλανήσουν το κοινό.
γ) Κανένα μέλος δεν πρέπει να προσφέρει προμήθεια σε τρίτους για τη διαβίβαση πελατείας, αλλά ο όρος αυτός δεν καλύπτει την απόκτηση του συνόλου ή μέρους της πελατείας άλλου γραφείου χειρισμού υποθέσεων διπλωμάτων ευρεσιτεχνίας.
δ) Τα μέλη δεν πρέπει να επιτρέπουν, χωρίς τον δέοντα έλεγχο, σε πρόσωπα που δεν είναι μέλη να ασκούν, εξ ονόματος των μελών ή εξ ονόματος του φορέα στον οποίο ανήκουν, επαγγελματικές δραστηριότητες που σχετίζονται με το ευρωπαϊκό γραφείο διπλωμάτων ευρεσιτεχνίας.
ε) Όσον αφορά την άσκηση του επαγγέλματός τους, τα μέλη είναι υπεύθυνα για τις πράξεις των συνεργατών τους που δεν είναι μέλη.
Άρθρο 4
- Σχέσεις με τους πελάτες
α) Κάθε μέλος οφείλει να επιδεικνύει πάντα τη δέουσα μέριμνα και προσοχή σε κάθε εργασία που του ανατίθεται από τους πελάτες του και να εκτελεί την εργασία αυτή με την απαραίτητη επάρκεια. Κάθε μέλος οφείλει να τηρεί ενήμερους τους πελάτες του για την πορεία των υποθέσεών τους.
β) Κατ' αρχήν, τα μέλη δεν υποχρεούνται να εξυπηρετούν τα συμφέροντα ενός πελάτη σε υποθέσεις που δεν έχουν σχέση με την επαγγελματική εργασία που τους έχει αναθέσει ο ίδιος πελάτης.
γ) Τα μέλη δικαιούνται να ζητούν προκαταβολή από τους πελάτες.
δ) Πέραν των υποχρεώσεων που προβλέπονται στο άρθρο 3 παράγραφος 2 του πειθαρχικού κανονισμού, τα μέλη οφείλουν να απορρίψουν μια εντολή που έρχεται σε σύγκρουση με τα δικά τους συμφέροντα. Σ' αυτές τις περιπτώσεις, εφόσον η εντολή δεν μπορεί να αναβληθεί χωρίς ενδεχόμενη ζημία του πελάτη, τα μέλη οφείλουν να δεχθούν να εκτελέσουν την εντολή μέχρι του σημείου που είναι άμεσα απαραίτητο για να αποφευχθεί η ενδεχόμενη ζημία. Στη συνέχεια παραιτούνται από την υπόθεση.
ε) Τα μέλη δεν πρέπει να έχουν οικονομικά συμφέροντα επί οποιουδήποτε δικαιώματος βιομηχανικής ιδιοκτησίας, υπό συνθήκες που μπορούν να δημιουργήσουν σύγκρουση μεταξύ των επαγγελματικών τους υποχρεώσεων και των προσωπικών τους συμφερόντων. Δεν εξαρτούν άμεσα την αμοιβή τους από το αποτέλεσμα των υπηρεσιών που παρέχουν.
στ) Πέραν των άρθρων 2 και 3 του πειθαρχικού κανονισμού, ένα μέλος δεν δύναται να επιχειρεί διαδικαστικές πράξεις που στρέφονται κατά υπόθεσης που διεκπεραιώνεται ή διεκπεραιώθηκε από αυτό το μέλος ή άλλο πρόσωπο του γραφείου του, εκτός εάν ο ενδιαφερόμενος για την υπόθεση πελάτης είναι σύμφωνος με την ενέργεια αυτή ή εκτός εάν το μέλος δεν γνώριζε την εν λόγω υπόθεση και δεν είναι πλέον σε θέση να λάβει γνώση. Το μέλος δεν επιτρέπει να χρησιμοποιεί στο πλαίσιο των ενεργειών του πληροφορίες που απέκτησε στο παρελθόν, κατά τη διεκπεραίωση της υπόθεσης, εκτός εάν οι πληροφορίες έχουν παύσει να είναι απόρρητες.
ζ) Τα μέλη απαλλάσσονται αυτοδικαίως από την υποχρέωση τήρησης του απορρήτου κατά το άρθρο 2 του πειθαρχικού κανονισμού, εάν οι απόρρητες πληροφορίες δημοσιοποιηθούν.
Άρθρο 5
- Σχέσεις με τα λοιπά μέλη
α) Κάθε μέλος οφείλει να επιδεικνύει πνεύμα συναδελφικότητας έναντι των λοιπών μελών που συνεπάγεται ευγενική συμπεριφορά και ότι δεν αναφέρεται σε άλλα μέλη χρησιμοποιώντας εκφράσεις αγενείς ή προσβλητικές. Οι αιτιάσεις έναντι άλλου μέλους πρέπει κατ' αρχάς να συζητούνται κατ' ιδίαν με το μέλος αυτό, είτε άμεσα είτε διά μέσου τρίτου μέλους, και στη συνέχεια, εφόσον είναι απαραίτητο, να χρησιμοποιούνται τα επίσημα μέσα που προβλέπονται από τον σύλλογο και από τον κανονισμό για πειθαρχικά θέματα.
β) Δεδομένου ότι ένα από τα πρωταρχικά συμφέροντα του συλλόγου είναι η διατήρηση της ενότητας του επαγγέλματος, κανένα μέλος δεν θα εισάγει και δεν θα ευνοεί διακρίσεις μεταξύ των μελών, ιδίως για λόγους που συνδέονται με τη γλώσσα και την εθνικότητα.
γ) Κάθε μέλος οφείλει να αποφεύγει την ανταλλαγή απόψεων με πελάτες των οποίων συγκεκριμένες υποθέσεις γνωρίζει ή έχει την υπόνοια ότι διεκπεραιώνονται ή διεκπεραιώθηκαν από άλλο μέλος, εκτός εάν ο πελάτης εκδηλώσει την επιθυμία να πληροφορηθεί μια ανεξάρτητη γνώμη ή να αλλάξει πληρεξούσιο. Το μέλος μπορεί να πληροφορήσει σχετικά το άλλο μέλος, μόνον εφόσον είναι σύμφωνος ο πελάτης.
δ) Όταν ένα μέλος λαμβάνει από έναν πελάτη την εντολή να αναλάβει μια υπόθεση που είχε προηγουμένως ανατεθεί σε άλλο μέλος, το μέλος που λαμβάνει αυτή την εντολή μπορεί να την αποδεχθεί, αλλά πρέπει να διαβεβαιωθεί ότι το άλλο μέλος είναι ενήμερο. Αυτό το άλλο μέλος υποχρεούται να γνωστοποιήσει ή να διαβιβάσει όλα τα απαραίτητα έγγραφα για τη διεκπεραίωση της υπόθεσης ή να παράσχει αντίγραφα στο νέο πληρεξούσιο σε εύλογη τιμή.
Άρθρο 6
- Σχέσεις με το ευρωπαϊκό γραφείο διπλωμάτων ευρεσιτεχνίας
Τα μέλη οφείλουν να τηρούν τους τύπους ευγενείας όσον αφορά τις σχέσεις τους με το ευρωπαϊκό γραφείο διπλωμάτων ευρεσιτεχνίας και τους υπαλλήλους του και να πράττουν ό,τι είναι δυνατό για να διατηρηθεί η φήμη του συλλόγου και των μελών του.
Άρθρο 7
- Σχέσεις με το σύλλογο
α) Τα μέλη υποχρεούνται να γνωστοποιούν στο σύλλογο τη διεύθυνση στην οποία πρέπει να τους αποστέλλεται η αλληλογραφία ή οι ανακοινώσεις του συλλόγου. Η αλλαγή διεύθυνσης πρέπει να κοινοποιείται χωρίς καθυστέρηση στον γενικό γραμματέα.
β) Η ετήσια εισφορά που προβλέπεται στο άρθρο 6 του ιδρυτικού κανονισμού πρέπει να καταβάλλεται από τα μέλη, σύμφωνα με τις διατάξεις που καθορίζει και κοινοποιεί το συμβούλιο.
Σε περίπτωση που ένα μέλος δεν καταβάλει την εισφορά του σύμφωνα με τις ανωτέρω διατάξεις, ο ταμίας μπορεί να φέρει το θέμα ενώπιον της πειθαρχικής επιτροπής.
γ) Κανένα μέλος δεν δύναται να προβεί, εξ ονόματος του συλλόγου, σε οποιαδήποτε προφορική ή γραπτή ανακοίνωση χωρίς την άδεια του προέδρου του συλλόγου.
δ) Κάθε μέλος δικαιούται να ζητήσει μέσω του γενικού γραμματέα μια γνώμη σχετικά με το κατά πόσον μια διαδικαστική πράξη στην οποία προτίθεται να προβεί ή να κυρώσει είναι σύμφωνη με τον κώδικα. Η γνώμη αυτή δεν δεσμεύει τα πειθαρχικά όργανα.
ε) Εξαιρουμένων όσων προβλέπονται στο άρθρο 5, στοιχείο β), οι παραβάσεις του εν λόγω κώδικα πρέπει να γνωστοποιούνται εγγράφως στην πειθαρχική Επιτροπή."
Γ. Οι τροποποιήσεις του κώδικα δεοντολογίας
(15) Ο κώδικας δεοντολογίας που αποτελεί αντικείμενο της παρούσας απόφασης περιέχει ουσιώδεις τροποποιήσεις σε σχέση με τη μορφή που αποτέλεσε αντικείμενο της κοινοποίησης αιτιάσεων της 18ης Νοεμβρίου 1995, ακόμη και σε σχέση με την κοινοποιηθείσα μορφή του. Προηγουμένως, η προσωπική διαφήμιση απαγορευόταν συστηματικά, ενώ επιτρεπόταν μόνον η διαφήμιση που ήταν επωφελής για το επάγγελμα στο σύνολό του. Βάσει του νέου κώδικα, η προσωπική διαφήμιση επιτρέπεται κατ' αρχήν, αλλά εξακολουθεί να απαγορεύεται η συγκριτική διαφήμιση. Ο παλαιός κώδικας απαγόρευε την προσφορά υπηρεσιών που δεν είχαν ζητηθεί από τον πελάτη. Οι νέες διατάξεις εξακολουθούν να απαγορεύουν την προσφορά υπηρεσιών για τις υποθέσεις που είναι υπό διεκπεραίωση, καθώς και την προσφορά υπηρεσιών σε ενδιαφερομένους που ήταν ήδη πελάτες άλλου πληρεξουσίου για συγκεκριμένη περίπτωση. Καταργήθηκε επίσης η διάταξη που υποχρέωνε τα μέλη να ζητούν εύλογες αμοιβές, αλλά επαρκείς για να διατηρήσουν την επαγγελματική τους ανεξαρτησία [άρθρο 1 στοιχείο στ)]. Ωστόσο, στο προοίμιο του κώδικα διατηρήθηκε η αναφορά σε εύλογες και δικαιολογημένες αμοιβές. Η αναφορά αυτή πρέπει να ερμηνευθεί μόνο ως σύσταση, που δεν μπορεί να εφαρμοστεί από τον ΣΕΠ, αυτοτελώς ή σε συνδυασμό με άλλες διατάξεις του κώδικα, προς συμμόρφωση των μελών. Εξάλλου, το άρθρο 5 στοιχείο β) πρέπει να ερμηνευθεί ότι αφορά τις διακρίσεις που βασίζονται στην εθνικότητα, στη γλώσσα, στη φυλή ή παρόμοια.
Δ. Η σχετική αγορά
(16) Οι σχετικές υπηρεσίες είναι οι υπηρεσίες που αφορούν τις αιτήσεις για τη χορήγηση ευρωπαϊκού διπλώματος ευρεσιτεχνίας από το ΕΓΔΕ.
(17) Οι διαδικασίες που αφορούν τις αιτήσεις για τη χορήγηση ευρωπαϊκού διπλώματος ευρεσιτεχνίας δεν υποκαθιστούν τις διαδικασίες για τη χορήγηση ενός εθνικού διπλώματος ευρεσιτεχνίας. Ένα ευρωπαϊκό δίπλωμα ευρεσιτεχνίας αντιστοιχεί σε μια πληθώρα εθνικών διπλωμάτων. Ένα διεθνές δίπλωμα ευρεσιτεχνίας που χορηγείται στο πλαίσιο της ΣΥΣΔΕ(5) αντιπροσωπεύει επίσης πληθώρα εθνικών διπλωμάτων ευρεσιτεχνίας που αντιστοιχούν στις χώρες που ορίζονται στην αίτηση. Ένα εθνικό δίπλωμα ευρεσιτεχνίας δεν υποκαθιστά από μόνο του ένα διεθνές δίπλωμα ευρεσιτεχνίας ή ένα ευρωπαϊκό δίπλωμα ευρεσιτεχνίας. Περισσότερα εθνικά διπλώματα ευρεσιτεχνίας που χορηγούνται στα καθοριζόμενα κράτη χωριστά προσφέρουν την ίδια κατοχύρωση με ένα ευρωπαϊκό δίπλωμα ευρεσιτεχνίας ή με ένα διεθνές δίπλωμα ευρεσιτεχνίας για τα κράτη αυτά. Πάντως, η διαδικασία του ΕΓΔΕ αποτελεί μοναδική διαδικασία που γνωρίζουν καλά όλοι οι ειδικοί πληρεξούσιοι ανεξάρτητα από τη χώρα στην οποία ασκούν τις δραστηριότητές τους. Έτσι, είναι σε θέση να διεκπεραιώνουν τις αιτήσεις για ευρωπαϊκό δίπλωμα ευρεσιτεχνίας που προέρχονται από οποιαδήποτε χώρα του κόσμου. Αντίθετα, οι αιτήσεις για τα εθνικά διπλώματα ευρεσιτεχνίας υπόκεινται σε διαφορετικές διαδικασίες ανάλογα με τη χώρα. Οι κατά τόπους σύμβουλοι για τα διπλώματα ευρεσιτεχνίας είναι καλύτεροι γνώστες αυτών των διαδικασιών ή/και, λόγω των απαιτήσεων των κανονιστικών ρυθμίσεων, μόνον ένας τοπικός σύμβουλος μπορεί να διεκπεραιώσει τις αιτήσεις που προέρχονται από το εξωτερικό. Εξάλλου, το κόστος των διαδικασιών που αφορούν την αίτηση για τη χορήγηση ευρωπαϊκού διπλώματος ευρεσιτεχνίας διαφέρει αρκετά από το αντίστοιχο κόστος των αιτήσεων για εθνικά διπλώματα ευρεσιτεχνίας.
Η ζήτηση για τις σχετικές υπηρεσίες δημιουργείται από τις επιχειρήσεις και τους μεμονωμένους εφευρέτες που επιθυμούν να λάβουν ένα ευρωπαϊκό δίπλωμα ευρεσιτεχνίας για την κατοχύρωση των εφευρέσεών τους ή αντιτίθενται στη χορήγηση ευρωπαϊκού διπλώματος ευρεσιτεχνίας, καθώς και τα αρμόδια για τα διπλώματα ευρεσιτεχνίας συμβούλια των χωρών που δεν έχουν υπογράψει τη σύμβαση και, ενδεχομένως, από εκείνα τα συμβεβλημένα κράτη που δεν διαθέτουν την ιδιότητα του ειδικού πληρεξουσίου του ΕΓΔΕ. Η ζήτηση έχει παγκόσμια διάσταση.
(18) Η προσφορά υπηρεσιών γύρω από διαδικασίες που εγκαθιδρύονται από τη σύμβαση σχετικά με τις αιτήσεις (εκτός από την κατάθεση αιτήσεων για ευρωπαϊκά διπλώματα ευρεσιτεχνίας που προέρχονται από μη συμβεβλημένα κράτη), προέρχεται, κατ' αρχήν, από τους ειδικούς πληρεξουσίους του ΕΓΔΕ και από κάθε δικηγόρο που διαθέτει άδεια ασκήσεως επαγγέλματος στην επικράτεια ενός των συμβεβλημένων κρατών και ο οποίος έχει εκεί την επαγγελματική του εγκατάσταση, εφόσον δύναται να ενεργεί στο εν λόγω κράτος ως εντολοδόχος σε θέματα διπλωμάτων ευρεσιτεχνίας. Τα πρόσωπα αυτά είναι τα μόνα που έχουν το δικαίωμα της εκπροσώπησης ενώπιον τον ΕΓΔΕ. Για κάθε διαδικασία που εγκαθιδρύεται από τη σύμβαση, σχετικά με αίτηση η οποία προέρχεται από ένα συμβεβλημένο κράτος, οι αιτούντες δεν είναι υποχρεωμένοι να εκπροσωπούνται ενώπιον του ΕΓΔΕ.
(19) Τα άτομα τα οποία υποβάλουν αιτήσεις εξ ονόματός τους ή μια επιχείρηση η οποία υποβάλει την αίτησή της μέσω ενός ειδικού πληρεξουσίου τον οποίο απασχολεί με υπαλληλική σχέση, δεν μπορούν να θεωρηθούν ως ανταγωνιστές των ειδικών πληρεξουσίων λόγω, ιδίως, του μικρού αριθμού αιτήσεων που υποβάλλονται με τον τρόπο αυτό. Το αυτό ισχύει και για τους δικηγόρους της Κοινότητας, συμπεριλαμβανομένων αυτών που πληρούν τις προϋποθέσεις για να ασκούν, παράλληλα με τους ειδικούς πληρεξουσίους, το δικαίωμα εκπροσώπησης στο ΕΓΔΕ. Οι δικηγόροι αυτοί σπανιότατα κάνουν χρήση του εν λόγω δικαιώματος. Ο ΣΕΠ επιβεβαίωσε ότι το 85 % των ευρωπαϊκών αιτήσεων υποβάλλονται από τους ειδικούς πληρεξουσίους και υποστήριξε ότι το ποσοστό αυτό οφείλεται στο γεγονός ότι οι αιτούντες θεωρούν ότι οι αιτήσεις για τη χορήγηση ευρωπαϊκού διπλώματος ευρεσιτεχνίας μπορούν να ανατεθούν μόνο σε επαγγελματίες που συγκεντρώνουν τα απαραίτητα προσόντα - τους ειδικούς πληρεξουσίους του ΕΓΔΕ - λόγω της σημασίας που έχουν οι αιτήσεις αυτές, της πολυπλοκότητάς τους και του εξειδικευμένου χαρακτήρα τους (επιστολή της 10ης Νοεμβρίου 1993). Πράγματι, ακόμη και οι αιτούντες οι οποίοι δεν είναι υποχρεωμένοι να εκπροσωπούνται στο ΕΓΔΕ, χρησιμοποιούν τις υπηρεσίες ενός ειδικού πληρεξουσίου του ΕΓΔΕ. Εξάλλου, ορισμένοι σημαντικοί αιτούντες, ιδίως αυτοί που εξειδικεύονται στον τομέα της χημείας, δεν ορίζουν συνήθως ως πληρεξουσίους τους για τις διαδικασίες χορήγησης του διπλώματος ευρεσιτεχνίας τους ειδικούς πληρεξουσίους που απασχολούν στις δικές τους σχετικές υπηρεσίες διπλωμάτων ευρεσιτεχνίας, αλλά χρησιμοποιούν ομοίως τις υπηρεσίες των ανεξαρτήτων ειδικών πληρεξουσίων(6).
(20) Συμπεραίνεται ότι η σχετική αγορά είναι η αγορά των υπηρεσιών που αφορούν τις αιτήσεις για ευρωπαϊκά διπλώματα ευρεσιτεχνίας, η οποία αποτελεί χωριστή αγορά από την αγορά των υπηρεσιών που αφορούν τις αιτήσεις για εθνικά διπλώματα ευρεσιτεχνίας. Η πρώτη αγορά έχει τουλάχιστον ευρωπαϊκή διάσταση και οι ειδικοί πληρεξούσιοι των διαφόρων συμβεβλημένων κρατών ανταγωνίζονται στην αγορά αυτή. Η δεύτερη αγορά, αντιστρόφως, αποτελείται από τις διάφορες εθνικές αγορές.
(21) Το 1997, ο κατάλογος των ειδικών πληρεξουσίων του ΕΓΔΕ περιλάμβανε 5861 άτομα(7), εκ των οποίων 5563 πληρεξουσίους στο σύνολο των κρατών μελών κατανεμημένους ως εξής: 101 στο Βέλγιο, 110 στη Δανία, 2078 στη Γερμανία, 46 στην Ελλάδα, 176 στην Ισπανία, 565 στη Γαλλία, 32 στην Ιρλανδία, 276 στην Ιταλία, 13 στο Λουξεμβούργο, 273 στις Κάτω Χώρες, 84 στην Αυστρία, 51 στην Πορτογαλία, 163 στη Φινλανδία, 246 στη Σουηδία, 1349 στο Ηνωμένο Βασίλειο.
Δύο χώρες της Κοινότητας, η Γερμανία (37,4 %) και το Ηνωμένο Βασίλειο (24,2 %), περιλαμβάνουν την πλειοψηφία των ειδικών πληρεξουσίων.
Εξάλλου, μεγάλο ποσοστό των αιτήσεων για τη χορήγηση ευρωπαϊκού διπλώματος ευρεσιτεχνίας προέρχεται από τις Ηνωμένες Πολιτείες και την Ιαπωνία, οι οποίες πρέπει να ορίζουν για τον σκοπό αυτό ευρωπαίο πληρεξούσιο.
Το 1997, χορηγήθηκαν συνολικά 39646 ευρωπαϊκά διπλώματα ευρεσιτεχνίας(8). Από τα διπλώματα αυτά, το 49 % των αιτήσεων προέρχονταν από ένα συμβεβλημένο κράτος και το 47,8 % από την Ιαπωνία και τις Ηνωμένες Πολιτείες. Στο σύνολο αυτό των διπλωμάτων ευρεσιτεχνίας, τα 28245 χορηγήθηκαν ύστερα από ευρωπαϊκή αίτηση ενώ το υπόλοιπο ποσοστό αντιστοιχούσε σε αιτήσεις στο πλαίσιο της ευρωπαϊκής ΣΥΣΔΕ.
Ο αριθμός των αιτήσεων για τη χορήγηση ευρωπαϊκού διπλώματος ευρεσιτεχνίας κατά το ίδιο έτος ήταν 72904, εκ των οποίων οι 27466 αποτελούσαν διεθνείς αιτήσεις στα πλαίσια της ΣΥΣΔΕ.
Μια κατά προσέγγιση εκτίμηση της αξίας της αγοράς των υπηρεσιών που παρέχονται από τους ειδικούς πληρεξουσίους μπορεί να πραγματοποιηθεί βάσει του μέσου κόστους(9) (λαμβάνοντας υπόψη καθορισμό δώδεκα κρατών μελών της Κοινότητας και την Ελβετία) μιας ευρωπαϊκής αίτησης για δίπλωμα ευρεσιτεχνίας (χωρίς το κόστος καταχώρησης) που ανέρχεται σε 8372 Ecu πολλαπλασιασμένο με το 85 % του αριθμού των αιτήσεων κατά το 1997. Προκύπτει το ποσό των 519 εκατομμυρίων Ecu.
Ε. Παρατηρήσεις τρίτων
(22) Ύστερα από την ανακοίνωση, σύμφωνα με το άρθρο 19 παράγραφος 3 του κανονισμού αριθ. 17, υποβλήθηκαν στην Επιτροπή παρατηρήσεις του ΣΕΠ και του "Office of Fair Trading" του Ηνωμένου Βασιλείου.
Ο ΣΕΠ ζήτησε να διαγραφεί η μνεία στο μονοπώλιο στην πράξη των ειδικών πληρεξουσίων διότι κάθε δικηγόρος ο οποίος διαθέτει άδεια άσκησης επαγγέλματος στην επικράτεια ενός συμβαλλόμενου κράτους μέλους δύναται να αναλάβει την εκπροσώπηση για τις διαδικασίες που εγκαθιδρύονται με τη σύμβαση δύναται, στην ίδια βάση με έναν ειδικό πληρεξούσιο. Εξάλλου, ο ΣΕΠ θεωρεί ότι η οδηγία 84/450/ΕΟΚ του Συμβουλίου, της 10ης Σεπτεμβρίου 1984, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την παραπλανητική διαφήμιση(10), όπως τροποποιήθηκε από την οδηγία 97/55/ΕΚ του Ευρωπαϊκού Κοινοβουλίου και του Συμβουλίου(11), προκειμένου να καλυφθεί και η συγκριτική διαφήμιση, παρέχει απευθείας στον ΣΕΠ το δικαίωμα να επιτρέψει ή να απαγορεύσει τη συγκριτική διαφήμιση, καθόσον "το ΕΓΔΕ του ανέθεσε τη ρύθμιση των δραστηριοτήτων των ειδικών πληρεξουσίων". Σύμφωνα με τον ΣΕΠ, σε καμία περίπτωση η Επιτροπή δεν μπορεί να απαγορεύσει ότι επιτρέπεται από την οδηγία.
Το "Offιce of Fair Trading" θεωρώντας λογική την άποψη της Επιτροπής, εφιστά την προσοχή της Επιτροπής στην ανάγκη να επιβλέπεται η εφαρμογή του κώδικα δεοντολογίας του ΣΕΠ από την Επιτροπή και στο γεγονός ότι η ανακοίνωση δεν αναφέρει τη σημαντική επίδραση στο εμπόριο μεταξύ των κρατών μελών.
Η Επιτροπή εξέτασε τις παρατηρήσεις που δεν στάθηκαν ικανές να μεταβάλουν την προκαταρκτική άποψή της που περιείχε η δημοσιευθείσα ανακοίνωση. Ορισμένες από τις πτυχές που αναφέρθηκαν εξετάστηκαν στο τμήμα Δ (η σχετική αγορά). Οι λοιπές εξετάζονται στο πλαίσιο των συλλογισμών που ακολουθούν.
II. ΝΟΜΙΚΗ ΕΚΤΙΜΗΣΗ
Α. Το άρθρο 85 παράγραφος 1 της συνθήκης και το άρθρο 53 παράγραφος 1 της συμφωνίας ΕΟΧ
1. Επιχειρήσεις, ενώσεις επιχειρήσεων
(23) Οι ειδικοί πληρεξούσιοι του ΕΓΔΕ αποτελούν επιχειρήσεις κατά την έννοια του άρθρου 85, παράγραφος 1 εφόσον ασκούν το επάγγελμά τους ως ελεύθεροι επαγγελματίες. Με την ιδιότητα αυτή παρέχουν τις υπηρεσίες τους κατά συνεχή τρόπο και έναντι αμοιβής, αναλαμβάνοντας τους οικονομικούς κινδύνους που συνδέονται με την άσκηση αυτής της δραστηριότητας. Το γεγονός ότι εκπροσωπούν ένα νομικά κατοχυρωμένο επάγγελμα, ανεξάρτητα από το αν οι υπηρεσίες έχουν πνευματικό, τεχνικό ή εξειδικευμένο χαρακτήρα και ότι παρέχονται σε προσωπική βάση και απευθείας, δεν μεταβάλλει σε τίποτα τη φύση της οικονομικής δραστηριότητας(12).
Σύμφωνα με το Δικαστήριο των Ευρωπαϊκών Κοινοτήτων (απόφαση της 23ης Απριλίου 1991 στην υπόθεση C-41/90 Höfner κατά Macroton), "η έννοια της επιχείρησης καλύπτει κάθε φορέα ο οποίος ασκεί οικονομική δραστηριότητα, ανεξάρτητα από το νομικό καθεστώς που τον διέπει και τον τρόπο της χρηματοδοτήσεώς του"(13).
(24) Ο ΣΕΠ ο οποίος συγκεντρώνει όλους τους ειδικούς πληρεξουσίους που είναι εγγεγραμμένοι στον κατάλογο του ΕΓΔΕ, αποτελεί ένωση επιχειρήσεων κατά την έννοια της ίδιας διάταξης της συνθήκης, μολονότι ο σύλλογος αυτός δημιουργήθηκε από το διοικητικό συμβούλιο του οργανισμού και του ανατέθηκε, στο πλαίσιο της σύμβασης, να εποπτεύει την τήρηση των "κανόνων επαγγελματικής δεοντολογίας" των ειδικών πληρεξουσίων. Παρά το γεγονός ότι οι έμμισθοι ειδικοί πληρεξούσιοι αποτελούν ομοίως μέλη του ΣΕΠ και αποφαίνονται επί διατάξεων του κώδικα, οι οποίες μάλιστα δεν δύνανται να τους αφορούν, θεωρείται ότι οι διατάξεις του κώδικα αποτελούν έκφραση συλλογικής βούλησης των μελών που ασκούν επάγγελμα ως ελεύθεροι επαγγελματίες.
2. Αποφάσεις ενώσεων επιχειρήσεων
(25) Ο κώδικας επαγγελματικής δεοντολογίας που θεσπίστηκε από το συμβούλιο του ΣΕΠ αποτελεί απόφαση ένωσης επιχειρήσεων.
Ο κώδικας αυτός "αποσκοπεί στη ρύθμιση της δεοντολογίας και των λοιπών δραστηριοτήτων των μελών κατά το μέτρο που αυτές οι δραστηριότητες έχουν σχέση με τη σύμβαση" και οι διατάξεις του είναι υποχρεωτικές για όλα τα μέλη. Ο ΣΕΠ εποπτεύει την εφαρμογή αυτών των διατάξεων του κώδικα έχοντας την εξουσία να επιβάλλει κυρώσεις (επιπλήξεις ή προειδοποιήσεις).
3. Το νομικό πλαίσιο δεν επιδρά στην εφαρμογή του άρθρου 85 της συνθήκης
(26) Η ύπαρξη του πειθαρχικού κανονισμού των ειδικών πληρεξουσίων που θέσπισε το διοικητικό συμβούλιο της σύμβασης και οι αρμοδιότητες που το άρθρο 4 στοιχείο γ) του κανονισμού σχετικά με τη δημιουργία συλλόγου ειδικών πληρεξουσίων παρά τον οργανισμό αναθέτει στον ΣΕΠ οι οποίες συνίστανται στο να "επιβλέπει την τήρηση των κανόνων επαγγελματικής δεοντολογίας από τα μέλη διατυπώνοντας ιδίως συστάσεις" (βλέπε αιτιολογική σκέψη 4), δεν μπορούν να αποτελέσουν έρεισμα για να εξαιρεθεί η περιοριστική πρακτική του ΣΕΠ από την εφαρμογή των κανόνων ανταγωνισμού της συνθήκης. Πρώτον, η θέσπιση του κώδικα αυτού ανήκει στην αποκλειστική αρμοδιότητα του συμβουλίου του ΣΕΠ. Η Επίσημη Εφημερίδα του ΕΓΔΕ αριθ. 9/1986 αναφέρει σχετικά ότι "ο εν λόγω κώδικας εμπίπτει στην αποκλειστική αρμοδιότητα του συμβουλίου του ΣΕΠ. Το κείμενό του δημοσιεύεται στην Επίσημη Εφημερίδα του ΕΓΔΕ με μόνο στόχο την πλήρη ενημέρωση του κοινού σχετικά με τους κανόνες συμπεριφοράς των ειδικών πληρεξουσίων" (βλέπε αιτιολογική σκέψη 13). Δεύτερον, ακόμα και στην περίπτωση κατά την οποία οι δημόσιες αρχές αναθέτουν σε μια ένωση επιχειρήσεων την αρμοδιότητα να υιοθετεί συμπεριφορά που περιορίζει τον ανταγωνισμό, η χρήση της αρμοδιότητας αυτής δεν παρακάμπτει την εφαρμογή του άρθρου 85 της συνθήκης [βλέπε προς τούτο την αιτιολογική σκέψη 48 της απόφασης 95/188/ΕΟΚ της Επιτροπής(14)].
(27) Στην προκειμένη περίπτωση, ο περιορισμός του ανταγωνισμού προκαλείται από τη θέσπιση εκ μέρους του ΣΕΠ ορισμένων διατάξεων του κώδικα δεοντολογίας οι οποίες περιορίζουν τον ανταγωνισμό μεταξύ των ειδικών πληρεξουσίων και υλοποιούν τον τρόπο με τον οποίο ο ΣΕΠ εφαρμόζει τους κανόνες επαγγελματικής δεοντολογίας που θέσπισε ο πειθαρχικός κανονισμός.
Το Δικαστήριο έκρινε με την απόφαση της 30ής Ιανουαρίου 1985 στην υπόθεση 123/83, BNIC κατά Guif Clair(15) ότι "το άρθρο 85 εφαρμόζεται, σύμφωνα με το γράμμα του, σε συμφωνίες μεταξύ επιχειρήσεων και σε αποφάσεις ενώσεων επιχειρήσεων" και ότι "το νομικό πλαίσιο στο οποίο συνάπτονται αυτές οι συμφωνίες και λαμβάνονται αυτές οι αποφάσεις, καθώς και ο νομικός χαρακτηρισμός που δίνεται στο πλαίσιο αυτό από τις διάφορες εθνικές έννομες τάξεις δεν επηρεάζουν τη δυνατότητα εφαρμογής των κοινοτικών κανόνων ανταγωνισμού, και ιδίως του άρθρου 85 της συνθήκης".
Η ίδια νομολογία ισχύει και για το νομικό πλαίσιο που θέσπισε η σύμβαση.
Επιπλέον, στην απόφασή του της 16ης Νοεμβρίου 1977 στην υπόθεση 13/77 INNO/ΑΤΑΒ(16), το Δικαστήριο απεφάνθη ότι εφόσον ισχύουν τα άρθρα 85 και επόμενα της συνθήκης, οι επιχειρήσεις δεν μπορούν να εξαιρούνται από την υποχρέωση εφαρμογής των κανόνων του ανταγωνισμού της συνθήκης ΕΚ απλώς λόγω του γεγονότος ότι η συμπεριφορά τους διευκολύνεται από τις εθνικές νομοθετικές διατάξεις.
4. Διατάξεις του κώδικα δεοντολογίας που δεν προκαλούν περιορισμό του ανταγωνισμού
(28) Λόγω των τροποποιήσεων που επήλθαν στον κοινοποιηθέντα κώδικα, οι περισσότερες από τις διατάξεις του τροποποιημένου κώδικα δεν περιορίζουν τον ανταγωνισμό.
(29) Οι διατάξεις του άρθρου 7 που διέπουν τις "σχέσεις με το ινστιτούτο" αφορούν μόνο θέματα διοικητικής ή διαδικαστικής φύσης. Το άρθρο 1 "γενικά θέματα" θεσπίζει τις γενικές αρχές εφαρμογής του κώδικα [στοιχεία α), β), στ) και ζ)] καθώς και την επαγγελματική υποχρέωση αμεροληψίας, ικανότητας και ευθύνη των μελών [στοιχεία γ) έως ε)] που δεν είναι αφ' εαυτές περιοριστικές του ανταγωνισμού. Το άρθρο 3, στοιχεία α), δ) και ε), καθώς και το άρθρο 4 στοιχείο α) και το άρθρο 16 ("Σχέσεις με το ΕΓΔΕ") αποτελούν επίσης διατάξεις που δεν είναι αφ' εαυτές περιοριστικές, διότι στόχος τους είναι μόνον η εξασφάλιση της υπευθυνότητας και της ικανότητας των μελών. Ομοίως, το άρθρο 2 στοιχείο β) σημείο 2 και το άρθρο 4 στοιχεία β), γ) και ζ) δεν έχουν ως στόχο ή αποτέλεσμα τον πεοιορισμό του ανταγωνισμού.
(30) Τα στοιχεία α) και β) του άρθρου 5, επίσης, δεν έχουν στόχο τον περιορισμό ή τη νόθευση του ανταγωνισμού μεταξύ των μελών του επαγγέλματος. Οι διατάξεις αυτές δεν μπορούν να έχουν περιοριστικό αποτέλεσμα εφόσον εφαρμόζονται με αντικειμενικό τρόπο και χωρίς διακρίσεις.
(31) Το άρθρο 5 στοιχείο δ) προβλέπει υποχρεώσεις που είναι αναγκαίες για να διευκολύνεται η μεταβίβαση φακέλων από ένα μέλος σε άλλο, επιτρέποντας στο νέο μέλος να λάβει κάθε τεκμηρίωση αναγκαία προκειμένου να αναλάβει την διεκπεραίωση της υπόθεσης. Η διάταξη αυτή προάγει μάλιστα τον ανταγωνισμό μεταξύ πληρεξουσίων προς όφελος των καταναλωτών.
(32) Οι περιορισμοί που περιέχονται στο άρθρο 2 στοιχείο α) και στο άρθρο 3 στοιχείο β), είναι αναγκαίοι για την αποφυγή της παραπλανητικής διαφήμισης ή την προστασία του επαγγελματικού απορρήτου.
(33) Οι διατάξεις του άρθρου 2 στοιχείο β) σημείο 4, του άρθρου 4 στοιχείο δ) και η πρώτη φράση του άρθρου 4 στοιχείο ε) είναι αναγκαίες για την αποφυγή της σύγκρουσης των συμφερόντων. Η σύγκρουση αυτή μπορεί να προκληθεί εφόσον ο ίδιος πληρεξούσιος παρέχει υπηρεσίες σε πελάτες με αντίθετα συμφέροντα (για παράδειγμα, στον κάτοχο διπλώματος ευρεσιτεχνίας και στο πρόσωπο που ευθύνεται για απομιμήσεις του αντικειμένου που αφορά το δίπλωμα αυτό) ή εφόσον τα συμφέροντα του πληρεξουσίου είναι αντίθετα προς τα συμφέροντα του πελάτη ή επίσης εφόσον οι επαγγελματικές υποχρεώσεις του πληρεξουσίου είναι αντίθετες με τα προσωπικά του συμφέροντα και ιδίως τα οικονομικής φύσης.
(34) Σύμφωνα με τον ΣΕΠ, το άρθρο 3 στοιχείο γ) αφορά τις ακόλουθες δύο περιπτώσεις: 1. την καταβολή αποζημίωσης από έναν πληρεξούσιο σε άλλον ο οποίος του μεταβίβασε έναν φάκελο ύστερα από αίτηση του πελάτη ή στην περίπτωση σύγκρουσης συμφερόντων και 2. την καταβολή προμήθειας από έναν πληρεξούσιο σε έναν τρίτο (που δεν προέρχεται από αυτόν τον επαγγελματικό χώρο) για την παροχή φακέλων. Η απαγόρευση της πρώτης περίπτωσης δεν αποτελεί περιορισμό του ανταγωνισμού. Διευκολύνει τη μεταβίβαση φακέλων από τον έναν πληρεξούσιο στον άλλο και επωφελείται ο χρήστης αυτών των υπηρεσιών, ενώ προωθείται ο ανταγωνισμός.
Η δεύτερη περίπτωση - απαγόρευση στους πληρεξουσίους να καταβάλλουν προμήθεια σε τρίτους - πρέπει να εκτιμηθεί ανάλογα με τις ιδιαιτερότητες αυτού του επαγγέλματος και του κανονιστικού του πλαισίου. Η ανάγκη διαφύλαξης της αποτελεσματικής λειτουργίας του ΕΓΔΕ απαιτεί από τους πληρεξουσίους να σέβονται τους κανόνες επαγγελματικής δεοντολογίας (βλέπε αιτιολογική σκέψη 6). Εξάλλου, οι πληρεξούσιοι υποχρεούνται να τηρούν τον κώδικα δεοντολογίας του ΣΕΠ που έχει στόχο, ιδίως, να επιβάλει στα μέλη υποχρεώσεις όσον αφορά την ικανότητα, την αμεροληψία, την ακεραιότητα, την υπευθυνότητα, καθώς επίσης και να τα υποχρεώσει να αποφεύγουν τη σύγκρουση συμφερόντων, να τηρούν το επαγγελματικό απόρρητο και να απέχουν από την παραπλανητική διαφήμιση. Όλες αυτές οι υποχρεώσεις πρέπει να θεωρηθούν εύλογες και σχετικές με τη δεοντολογία του επαγγέλματος. Η αναζήτηση πελατών πρέπει να πραγματοποιείται τηρώντας το πλαίσιο αυτό. Κατά συνέπεια, η υποχρέωση που επιβάλλει ο ΣΕΠ, βάσει της οποίας τα μέλη πρέπει να αναζητούν την πελατεία απευθείας και όχι μέσω διαμεσολαβητών είναι αιτιολογημένη στο πλαίσιο αυτού του επαγγέλματος, δεδομένου ότι δεν είναι δυνατόν να επιβληθεί σε τρίτους η τήρηση κανόνων τους οποίους είναι υποχρεωμένοι να τηρούν οι πληρεξούσιοι.
(35) Η δεύτερη φράση του στοιχείου ε) του άρθρου 4 απαγορεύει στα μέλη να καθορίζουν αμοιβές για τις υπηρεσίες τους ανάλογα με την έκβαση της υπόθεσης. Έτσι, οι πληρεξούσιοι δεν μπορούν, για παράδειγμα, να απαιτήσουν υψηλότερες αμοιβές λόγω απλώς του γεγονότος ότι χορηγήθηκε δίπλωμα ευρεσιτεχνίας και χαμηλότερες αμοιβές λόγω του ότι δεν εγκρίθηκε η χορήγηση του διπλώματος. Απαγορεύεται επίσης να απαιτούν αμοιβές ανάλογα με τα αποτελέσματα εκμετάλλευσης ενός χορηγηθέντος διπλώματος ευρεσιτεχνίας. Αυτός ο περιορισμός της ελευθερίας των μελών σχετικά με την εμπορική δραστηριότητα πρέπει να αξιολογηθεί στο πλαίσιο του συνολικού συστήματος χορήγησης διπλωμάτων ευρεσιτεχνίας από το ΕΓΔΕ, σύστημα το οποίο αποτελεί έναν από τους σημαντικούς παράγοντες οικονομικής ανάπτυξης. Η μέση διάρκεια της διαδικασίας για τις αιτήσεις που οδηγούν στη χορήγηση ενός διπλώματος, κατά το 1997, ήταν 50,2 μήνες(17) και τα οικονομικά αποτελέσματα ενός διπλώματος ευρεσιτεχνίας είναι δύσκολο να προβλεφθούν, ακόμη και στην περίπτωση που το δίπλωμα αυτό αποκτά μεγάλη σημασία με την πάροδο του χρόνου. Χωρίς τον ανωτέρω περιορισμό, οι πληρεξούσιοι θα είχαν κίνητρο να απασχοληθούν περισσότερο με υποθέσεις που έχουν καλές εμπορικές προοπτικές σε σύντομο χρονικό διάστημα εις βάρος υποθέσεων των οποίων τα αποτελέσματα θα γίνουν γνωστά μακροπρόθεσμα. Επιπλέον, για μεγάλο χρονικό διάστημα, θα επικρατούσε αβεβαιότητα όσον αφορά το ποσό το οποίο θα έπρεπε να καταβάλει ο πελάτης για τις υπηρεσίες που παρείχε ο πληρεξούσιος. Τούτο θα εμπόδιζε τη διαφάνεια όσον αφορά την αμοιβή που θα καταβάλει ο πελάτης. Χωρίς τον ανωτέρω περιορισμό, θα υπήρχε επίσης ο κίνδυνος να κινούνται οι διαδικασίες του ΕΓΔΕ, όχι με σκοπό τα οφέλη που προκύπτουν από τη χορήγηση ή τη μη χορήγηση ενός διπλώματος, αλλά για λόγους που συνδέονται αποκλειστικά με τα εμπορικά συμφέροντα του πληρεξουσίου. Έστω και αν, υπό άλλες ειδικές περιστάσεις, η απαγόρευση καθορισμού των αμοιβών ανάλογα με το αποτέλεσμα μπορεί να αποτελεί περιορισμό του ανταγωνισμού, μέσα στο οικονομικό και νομικό πλαίσιο του σχετικού επαγγέλματος ο περιορισμός αυτός είναι αναγκαίος για να εξασφαλίσει την αμεροληψία των πληρεξουσίων και για να διαφυλάξει την αποτελεσματική λειτουργία του ΕΓΔΕ. Για τον περιορισμό αυτό πρέπει, κατά συνέπεια, να χορηγηθεί απαλλαγή από την εφαρμογή του άρθρου 85 παράγραφος 1 της συνθήκης (άρθρο 53 παράγραφος 1 της συμφωνίας ΕΟΧ).
(36) Το άρθρο 4 στοιχείο στ) έχει στόχο την αποφυγή της σύγκρουσης συμφερόντων, στο βαθμό που η διάταξη αυτή έχει σκοπό μόνο να απαγορεύσει σε ένα μέλος να αναλάβει δράση εις βάρος μίας υπόθεσης την οποία έχει αναλάβει ή την οποία χειρίστηκε, προσωπικά (ή το γραφείο του). Χωρίς τον περιορισμό αυτό, ένας πληρεξούσιος θα μπορούσε να αντιπροσωπεύει πελάτες με αντικρουόμενα συμφέροντα, για παράδειγμα, τον κάτοχο ενός διπλώματος και το πρόσωπο που ευθύνεται για απομιμήσεις του αντικειμένου που αφορά το δίπλωμα αυτό, ή να στρέφεται κατά ενός διπλώματος που χορηγήθηκε με δική του συμμετοχή.
(37) Το άρθρο 5 στοιχείο γ) απαγορεύει σε έναν πληρεξούσιο να απευθύνεται σε πελάτη άλλου πληρεξουσίου σε δύο περιπτώσεις: όταν ο πελάτης έχει υπό διεκπεραίωση υπόθεση που χειρίζεται ο άλλος πληρεξούσιος και όταν έχει περατωθεί η διεκπεραίωση μιας υπόθεσης του εν λόγω πελάτη από τον άλλο πληρεξούσιο. Η πρώτη περίπτωση (απαγόρευση προσφοράς υπηρεσιών που δεν ζητήθηκαν για υποθέσεις που είναι υπό διεκπεραίωση από τον άλλο πληρεξούσιο) δεν έχει σκοπό τον περιορισμό του ανταγωνισμού. Πράγματι, ο περιορισμός αυτός συμβάλλει στην απρόσκοπτη διεκπεραίωση των υποθέσεων, καθόσον ιδίως ο πελάτης έχει τη δυνατότητα να αλλάξει τον πληρεξούσιο εφόσον το επιθυμεί και οι λοιπές διατάξεις του κώδικα διευκολύνουν τη μεταβίβαση των φακέλων εφόσον ο πελάτης αποφασίσει να αλλάξει πληρεξούσιο. Πρέπει να τονιστεί ότι ο πληρεξούσιος δεν μπορεί να υποχρεωθεί να αποφύγει την ανταλλαγή απόψεων με τον πελάτη άλλου πληρεξουσίου παρά μόνον εφόσον υπάρχει αντικειμενική γνώση του γεγονότος ότι ο άλλος πληρεξούσιος χειρίζεται την υπόθεση. Η διατύπωση "έχει την υπόνοια", που περιέχεται στη διάταξη αυτή, θα πρέπει συνεπώς να ερμηνευτεί κατ' αυτή την έννοια.
Όσον αφορά τη δεύτερη περίπτωση, αποτελεί περιορισμό του ανταγωνισμού διότι εάν ένας πληρεξούσιος δεν μπορεί να ανταλλάξει απόψεις με ένα δυνητικό πελάτη για συγκεκριμένη περίπτωση η οποία διεκπεραιώθηκε ήδη από άλλον πληρεξούσιο, δύσκολα θα μπορούσε να του προτείνει να διεκπεραιώσει νέες υποθέσεις που θα είχαν σχέση με τη συγκεκριμένη περίπτωση, και μάλιστα θα αντιμετώπιζε δυσχέρειες προκειμένου να αποκτήσει επαγγελματικές επαφές με τον οποιονδήποτε πελάτη. Ο περιορισμός αυτός μπορεί συνεπώς να εμποδίζει τους πληρεξουσίους να απευθύνονται σε παλαιούς πελάτες άλλων πληρεξουσίων. Ο περιορισμός αυτός αποτελεί περιορισμό του ανταγωνισμού που αξιολογείται στις αιτιολογικές σκέψεις 39 και επόμενες.
(38) Συνάγεται το συμπέρασμα ότι οι διατάξεις του κώδικα δεοντολογίας που αναφέρονται στις αιτιολογικές σκέψεις 29 έως 37, με εξαίρεση τη δεύτερη περίπτωση που αναφέρεται στο άρθρο 5 στοιχείο γ), δεν έχουν αντικείμενο τον περιορισμό του ανταγωνισμού. Είναι αναγκαίες, λαμβανομένου υπόψη του ειδικού πλαισίου αυτού του επαγγέλματος, για να εξασφαλίσουν την αμεροληψία, την ικανότητα, την ακεραιότητα, την υπευθυνότητα των πληρεξουσίων, για την αποφυγή της σύγκρουσης συμφερόντων και της παραπλανητικής διαφήμισης, για την προστασία του επαγγελματικού απορρήτου ή για να εξασφαλίσουν την αποτελεσματικότητα της λειτουργίας του ΕΓΔΕ. Κατά συνέπεια, δεν εμπίπτουν στην εφαρμογή του άρθρου 85 παράγραφος 1 της συνθήκης (άρθρο 53 παράγραφος 1 της συμφωνίας ΕΟΧ). Οι διατάξεις αυτές δεν μπορούν να έχουν ως αποτέλεσμα τον περιορισμό του ανταγωνισμού, εφόσον εφαρμόζονται με αντικειμενικό τρόπο και χωρίς να δημιουργούνται διακρίσεις.
5. Διατάξεις του κώδικα δεοντολογίας που προκαλούν περιορισμό του ανταγωνισμού και επηρεάζουν το εμπόριο μεταξύ κρατών μελών
(39) Οι διατάξεις του κώδικα δεοντολογίας του ΣΕΠ που αφορούν τη συγκριτική διαφήμιση [άρθρο 2 στοιχείο β) σημεία 1 και 3], καθώς και το άρθρο 5 στοιχείο γ), στον βαθμό που ενδέχεται να απαγορεύουν ή να εμποδίζουν την ενεργή προσφορά υπηρεσιών σε παλαιούς πελάτες άλλων πληρεξουσίων, περιορίζουν την ελευθερία δράσης των μελών και έχουν στόχο ή αποτέλεσμα τον περιορισμό του ανταγωνισμού μεταξύ των μελών.
(40) Μολονότι η Επιτροπή αναγνωρίζει ότι η αξία του επαγγελματία και η ποιότητα των υπηρεσιών αποτελούν ουσιαστικά στοιχεία ανταγωνισμού μεταξύ των μελών ενός ελεύθερου επαγγέλματος, θεωρεί ότι η έννοια του ανταγωνισμού περιλαμβάνει επίσης και άλλες πτυχές, όπως οι αμοιβές(18) και η διαφήμιση.
Τα επιχειρήματα που προβάλλει ο ΣΕΠ, σύμφωνα με τα οποία οι περιορισμοί αυτοί είναι αναγκαίοι ιδίως για να εξασφαλίσουν την καλή φήμη του επαγγέλματος, δεν αιτιολογούν τον περιορισμό της πρόσβασης σε σαφείς και ακριβείς πληροφορίες για τις σχετικές υπηρεσίες, το κόστος τους και τις προϋποθέσεις παροχής τους, οι οποίες επιτρέπουν στον πελάτη να επιλέξει ελεύθερα τον φορέα παροχής των υπηρεσιών αυτών.
(41) Η έννοια της διαφήμισης περιλαμβάνει όχι μόναΙ ακριβείς πληροφορίες για τον πελάτη, αλλά και την προώθηση των υπηρεσιών, συμπεριλαμβανομένης της σύγκρισης με τις υπηρεσίες των ανταγωνιστών. Επιπλέον, τα μέλη ενός επαγγέλματος πρέπει να έχουν τη δυνατότητα να αναζητούν ενεργά πελάτες χωρίς τούτο να έχει δυσμενείς επιπτώσεις στην ποιότητα της προσωπικής σχέσης μεταξύ των πληρεξουσίων και των πελατών τους. Η παροχή πληροφοριών για τις προσφερόμενες υπηρεσίες, εφόσον είναι σαφής και ακριβής, και η συγκριτική διαφήμιση, εφόσον συγκρίνει αντιπροσωπευτικές και εξακριβώσιμες πτυχές υπό την προϋπόθεση ότι δεν είναι παραπλανητική, αποτελούν τρόπο αύξησης της πληροφόρησης των πελατών προς όφελός τους και αποτελούν σημαντικά στοιχεία της διαδικασίας του ανταγωνισμού. Επιτρέπουν στον ενδιαφερόμενο να διακρίνει τις υφιστάμενες εναλλακτικές λύσεις που υφίστανται κατά τη στιγμή που επιδιώκει την παροχή μιας υπηρεσίας και να προβεί σε ορθολογική επιλογή του φορέα παροχής των υπηρεσιών μέσα στην εθνική του επικράτεια ή σε άλλο σημείο της Κοινότητας. Επιπλέον, διευκολύνουν την είσοδο νέων φορέων στην αγορά και ενισχύουν την καινοτομία όσον αφορά τον τρόπο παροχής των υπηρεσιών.
(42) Σχετικά με τους περιορισμούς της συγκριτικής διαφήμισης, πρέπει να υπογραμμιστεί ότι η οδηγία 84/450/ΕΟΚ, προβλέπει, στο άρθρο 7 παράγραφος 5, μια περισσότερο ελαστική προσέγγιση όσον αφορά την απαγόρευση της συγκριτικής διαφήμισης στα ελεύθερα επαγγέλματα. Ωστόσο, μοναδικός στόχος της διάταξης αυτής είναι να επιτραπεί στα κράτη μέλη να διατηρήσουν ή να εισαγάγουν, τηρουμένων των διατάξεων της συνθήκης, απαγορεύσεις που αφορούν τη χρησιμοποίηση συγκρίσεων στη διαφήμιση για υπηρεσίες παρεχόμενες από ελεύθερους επαγγελματίες. Οι εν λόγω απαγορεύσεις ή περιορισμοί μπορεί να απορρέουν άμεσα από τη νομοθεσία ή να επιβάλλονται από έναν φορέα ή οργανισμό με την αρμοδιότητα, βάσει της νομοθεσίας του κράτους μέλους, να ρυθμίζει την άσκηση ενός ελεύθερου επαγγέλματος, ενώ οι κανόνες δεοντολογίας επιβάλλονται για κάθε ελεύθερο επάγγελμα που δεν αποτελεί αντικείμενο εναρμόνισης σε κοινοτικό επίπεδο.
Το άρθρο 7 παράγραφος 5 της οδηγίας 84/450/ΕΟΚ δεν προβλέπει αυτόματη εξαίρεση για τους κανόνες των επαγγελματικών οργανώσεων αλλά επιτρέπει απλώς στα κράτη μέλη να υιοθετήσουν τέτοιες εξαιρέσεις. Ακόμη και στην περίπτωση που ο ΣΕΠ τύχει εξαίρεσης, η εφαρμογή του άρθρου 85 της συνθήκης δεν μπορεί να αποκλειστεί εφόσον η εξαίρεση πρέπει να χορηγείται "σύμφωνα με τις διατάξεις της συνθήκης" (άρθρο 7 παράγραφος 5 της οδηγίας). Ανεξαρτήτως των άλλων τυχόν εφαρμοστέων κανόνων δικαίου, είναι βέβαιο ότι η συγκεκριμένη ρήτρα πρέπει να εξεταστεί βάσει του άρθρου 85 της συνθήκης (άρθρο 53 παράγραφος 3 της συμφωνίας ΕΟΧ).
(43) Το άρθρο 2 στοιχείο β) σημεία 1 και 3 που απαγορεύουν τη συγκριτική διαφήμιση, καθώς και το άρθρο 5 στοιχείο γ), στο βαθμό που ενδέχεται να εμποδίζεται η προσφορά υπηρεσιών σε παλαιούς πελάτες άλλων πληρεξουσίων, περιορίζουν τις δυνατότητες των περισσότερο αποτελεσματικών πληρεξουσίων να αναπτύξουν τις υπηρεσίες τους εις βάρος των λιγότερο αποτελεσματικών. Οι διατάξεις αυτές συμβάλλουν, κατά συνέπεια, στη διαμόρφωση της πελατείας κάθε ειδικού πληρεξουσίου στο εσωτερικό κάθε εθνικής αγοράς. Τούτο συμβαίνει διότι οι πληρεξούσιοι δεν μπορούν να συγκρίνουν τις υπηρεσίες τους με αυτές άλλων, οι οποίες παρέχονται τόσο στο εσωτερικό όσο και στο εξωτερικό των εθνικών τους συνόρων και έχουν σημαντικά μειωμένες δυνατότητες να προσφέρουν τις υπηρεσίες τους σε δυνητικούς πελάτες (στο εσωτερικό ή στο εξωτερικό) που ήταν ήδη πελάτες άλλου πληρεξουσίου για συγκεκριμένη υπόθεση. Έτσι, οι πελάτες σ' όλο τον κόσμο δεν διαθέτουν πλήρεις πληροφορίες για τις παρεχόμενες υπηρεσίες που αφορούν τις αιτήσεις για ευρωπαϊκά διπλώματα ευρεσιτεχνίας, που θα τους επέτρεπαν να απευθύνονται σε οποιονδήποτε πληρεξούσιο, ανεξάρτητα από το που βρίσκεται γεωγραφικά.
Οι διατάξεις που αφορούν την απαγόρευση της συγκριτικής διαφήμισης και αυτές που ενδέχεται να εμποδίζουν την ελεύθερη προσφορά υπηρεσιών σε καταναλωτές που ήταν ήδη πελάτες άλλου πληρεξουσίου, είναι υποχρεωτικές για τα μέλη του ΣΕΠ. Δεν είναι απαραίτητες για να εξασφαλίσουν την υπευθυνότητα, την ανεξαρτησία και το επαγγελματικό απόρρητο ή για να απαγορεύσουν ψευδείς ή παραπλανητικές δηλώσεις ή για να αποφύγουν τη σύγκρουση συμφερόντων και, κατά συνέπεια, για να εξασφαλίσουν ότι τα μέλη του ΣΕΠ τηρούν τους κανόνες επαγγελματικής δεοντολογίας (που περιέχονται στο πρώτο τμήμα του πειθαρχικού κανονισμού των ειδικών πληρεξουσίων) οι οποίοι, από μόνοι τους, δεν περιορίζουν τον ανταγωνισμό.
(44) Οι εν λόγω περιορισμοί είναι σημαντικοί διότι αφορούν όλους τους ειδικούς πληρεξουσίους που είναι εγγεγραμμένοι στον κατάλογο του ΕΓΔΕ και αποτελούν μέλη του ΣΕΠ. Πρόκειται για πληρεξουσίους σε όλα τα συμβαλλόμενα κράτη, μεταξύ των οποίων περιλαμβάνονται όλα τα κράτη μέλη της Κοινότητας.
(45) Οι περιορισμοί αφορούν τη διασυνοριακή παροχή υπηρεσιών, δηλαδή την παροχή υπηρεσιών που αφορούν αιτήσεις για τη χορήγηση διπλώματος ευρεσιτεχνίας που υποβάλλονται στο ΕΓΔΕ και οι οποίες περιλαμβάνουν υπηρεσίες στα συμβεβλημένα κράτη που αναφέρονται στην αίτηση. Κατά συνέπεια, υπάρχει η δυνατότητα σημαντικής επιρροής των συναλλαγών στις σχετικές υπηρεσίες μεταξύ των κρατών μελών.
Β. Άρθρο 85 παράγραφος 3 της συνθήκης και άρθρο 53 παράγραφος 3 της συμφωνίας ΕΟΧ
(46) Οι περιορισμοί του ανταγωνισμού που αναφέρονται ανωτέρω, δηλαδή: η υποχρέωση που επιβάλλεται σε κάθε μέλος του ΣΕΠ να μην κάνει συγκριτική διαφήμιση [άρθρο 2 στοιχείο β) σημεία 1 και 3] και να μην προσεγγίζει με δική του πρωτοβουλία πελάτες οι οποίοι αποτελούσαν ήδη πελάτη άλλου μέλους σε συγκεκριμένη υπόθεση ανταλλάσσοντας απόψεις για την υπόθεση αυτή [άρθρο 5 στοιχείο γ)] μπορούν να απαλλαγούν από την απαγόρευση του άρθρου 85 παράγραφος 1 της συνθήκης, διότι πληρούν τις προϋποθέσεις που προβλέπονται από το άρθρο 85 παράγραφος 3 (άρθρο 53 παράγραφος 3 της συμφωνίας ΕΟΧ) υπό την προϋπόθεση ότι εξακολουθούν να είναι μεταβατικής φύσης.
Στον υπό εξέταση επαγγελματικό κλάδο επικρατεί μακρά παράδοση σχεδόν απόλυτης απαγόρευσης της διαφήμισης και της προσφοράς υπηρεσιών χωρίς αυτές να ζητηθούν από τον πελάτη. Η διατήρηση της κατάστασης αυτής καθώς και των περιορισμών που αναφέρονται ανωτέρω δεν συμβιβάζεται με τις συνθήκες αποτελεσματικού και ανόθευτου ανταγωνισμού που απαιτεί η συνθήκη. Πάντως, η μετάβαση από ένα καθεστώς σχεδόν απόλυτης απαγόρευσης της διαφήμισης και της προσφοράς υπηρεσιών που δεν έχουν ζητηθεί, που επικρατεί μέχρι σήμερα, σε καθεστώς πλήρους απελευθέρωσης αποτελεί σημαντική τροποποίηση του πλαισίου άσκησης του επαγγέλματος του εγκεκριμένου πληρεξουσίου. Εάν η μετάβαση αυτή πραγματοποιηθεί αιφνιδίως, υπάρχει κίνδυνος να δημιουργηθεί σύγχυση μεταξύ των πελατών η οποία ενδέχεται να βλάψει την "εικόνα που παρέχουν οι εν λόγω επαγγελματίες όσον αφορά τους θεσμούς που συμμετέχουν στο έργο της δικαιοσύνης".
Κατά συνέπεια, πρέπει να παρασχεθεί τόσο στους πληρεξούσιους όσο και στους πελάτες χρόνος προσαρμογής στη νέα κατάσταση πραγμάτων. Κατά συνέπεια, είναι αιτιολογημένη η προσωρινή διατήρηση των περιορισμών που αναφέρονται ανωτέρω, η οποία θα επιτρέψει στους πελάτες να επωφεληθούν σε λογικό βαθμό από τα πλεονεκτήματα που θα προκύψουν, ενώ παράλληλα θα αποφευχθεί ο κίνδυνος σύγχυσης.
Τα μειονεκτήματα για τον ανταγωνισμό που οφείλονται στους επίμαχους περιορισμούς φαίνονται λιγότερο σημαντικά από τα πλεονεκτήματα που παρέχει η σταδιακή μετάβαση. Πράγματι, ο τροποποιημένος κώδικας δεοντολογίας αποτελεί ήδη σημαντική βελτίωση σε σχέση με την προηγούμενη κατάσταση.
Δεν καταργείται ο ανταγωνισμός σε ουσιαστικό τμήμα των σχετικών υπηρεσιών διότι οι περιορισμοί αποκλείουν μόνον ορισμένες μεθόδους διαφήμισης και προσφοράς υπηρεσιών, ενώ παρέχουν στα μέλη την ελευθερία να ανταγωνίζονται με διάφορα άλλα μέσα. Πράγματι, ο κώδικας δεοντολογίας του ΣΕΠ επιτρέπει εφεξής, για παράδειγμα, σε έναν εγκεκριμένο πληρεξούσιο να δημοσιεύει καταχωρίσεις σχετικά με το γραφείο του στον χρυσό οδηγό ή στον τύπο χωρίς χρονικό περιορισμό, να καθιστά γνωστές τις υπηρεσίες που παρέχει, όχι μόνο κυκλοφορώντας διαφημιστικά φυλλάδια αλλά και δημοσιεύοντας, μεταξύ άλλων, διαφημίσεις σε εξειδικευμένα περιοδικά και στον τύπο, να καθιστά γνωστή την κλιμάκωση των τιμών των υπηρεσιών του, να προβάλλει μια εξειδίκευση ή ιδιαίτερη επαγγελματική εμπειρία που διευκολύνει την επιλογή πληρεξουσίου από τους πελάτες που αναζητούν έναν επαγγελματία με ιδιαίτερες τεχνικές γνώσεις σε συγκεκριμένη περίπτωση. Οι μορφές αυτές διαφήμισης εξασφαλίζουν την ενημέρωση των πελατών σχετικά με τις υπηρεσίες που τους προσφέρονται, τις αντίστοιχες τιμές και τον ειδικό πληρεξούσιο που είναι ο καταλληλότερος να χειριστεί συγκεκριμένη υπόθεση. Κατ' αυτόν τον τρόπο καθιστούν ευχερέστερη την πρόσβαση των πελατών στις εν λόγω υπηρεσίες, ιδίως δε των επιχειρήσεων μικρού και μεσαίου μεγέθους και ενθαρρύνουν τη βελτίωση της αποτελεσματικότητας στα πλαίσια του επαγγέλματος του ειδικού πληρεξουσίου.
Οι περιορισμοί που αφορούν τη συγκριτική διαφήμιση και την προσφορά υπηρεσιών πρέπει επίσης να θεωρηθούν αναγκαίοι για να αποφευχθούν τα μειονεκτήματα από την ταχεία μετάβαση σε καθεστώς πλήρους απελευθέρωσης, υπό τον όρο ότι παραμένουν προσωρινοί. Πράγματι, τα αναμφισβήτητα πλεονεκτήματα που προέρχονται από την ύπαρξη μιας σύντομης μεταβατικής περιόδου, δεν μπορούν να επιτευχθούν με κάποιο άλλο τρόπο.
Γ. Διάρκεια της απαλλαγής
(47) Δυνάμει των διατάξεων του άρθρου 6 και του άρθρου 8 του κανονισμού αριθ. 17, η απόφαση απαλλαγής πρέπει να αναφέρει την ημερομηνία έναρξης και την διάρκεια ισχύος της.
(48) Η Επιτροπή έχει την άποψη ότι ενδείκνυται μια μεταβατική περίοδος από τις 14 Οκτωβρίου 1997, ημερομηνία κατά την οποία ο ΣΕΠ υπέβαλε στην Επιτροπή την έκδοση του κώδικα δεοντολογίας που αποτελεί το αντικείμενο της παρούσας απόφασης, μέχρι τις 23 Απριλίου 2000, κατά την οποία λήγει η προθεσμία που τάσσεται στα κράτη μέλη για να θεσπίσουν τις αναγκαίες διατάξεις ώστε να συμμορφωθούν προς την οδηγία 97/55/ΕΚ. Η περίοδος αυτή είναι επαρκής προκειμένου να επιτρέψει στους πληρεξουσίους να προσαρμοσθούν σταδιακά στο νέο καθεστώς και να αποφευχθεί ο κίνδυνος σύγχυσης των καταναλωτών που ενδέχεται να βλάψει την εικόνα που παρέχουν οι πληρεξούσιοι για τους θεσμούς ενώπιον των οποίων εκπροσωπούν τους πελάτες τους. Ο κίνδυνος αυτός θα οφείλεται ουσιαστικά στην ταχεία μετάβαση από μια κατάσταση στην οποία απαγορεύεται σχεδόν εντελώς στα μέλη του ΣΕΠ η προσωπική διαφήμιση και η προσφορά μη ζητηθέντων υπηρεσιών, σε μια κατάσταση στην οποία θα επιτρέπονται όλοι οι τρόποι διαφήμισης και προσφοράς υπηρεσιών. Η περίοδος απαλλαγής δεν πρέπει να υπερβαίνει την 23η Απριλίου 2000, για να αποφευχθεί η διαφοροποίηση μεταξύ του υπό κρίση επαγγέλματος και των λοιπών ελευθέρων επαγγελμάτων στα κράτη μέλη, στα οποία από την ημερομηνία αυτή θα ισχύουν οι διατάξεις της προαναφερθείσας οδηγίας χωρίς να προβλέπονται εξαιρέσεις για τις υπηρεσίες των ελευθέρων επαγγελμάτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Δυνάμει του άρθρου 85, παράγραφος 3 της συνθήκης ΕΚ και του άρθρου 53 παράγραφος 3 της συμφωνίας ΕΟΧ, κηρύσσονται ανεφάρμοστες οι διατάξεις του άρθρου 85 παράγραφος 1 της συνθήκης και του άρθρου 53 παράγραφος 1 της συμφωνίας ΕΟΧ όσον αφορά τις διατάξεις του κώδικα δεοντολογίας του ΣΕΠ, με τη μορφή που εγκρίθηκε στις 30 Σεπτεμβρίου και 3 Οκτωβρίου 1997, οι οποίες απαγορεύουν στα μέλη τη συγκριτική διαφήμιση - άρθρο 2 στοιχείο β), σημεία 1 και 3 - καθώς και το άρθρο 5 στοιχείο γ), στον βαθμό που η διάταξη αυτή ενδέχεται να απαγορεύει ή να παρακωλύει την προσφορά υπηρεσιών σε χρήστες οι οποίοι υπήρξαν ήδη πελάτες άλλων πληρεξουσίων για συγκεκριμένη υπόθεση
Η παρούσα απαλλαγή χορηγείται από τις 14 Οκτωβρίου 1997 μέχρι την 23η Απριλίου 2000.
Άρθρο 2
Η Επιτροπή, βάσει των στοιχείων που έχει στη διάθεσή της δεν έχει λόγους να επέμβει, δυνάμει του άρθρου 85 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας για τον ΕΟΧ, ως προς τις διατάξεις του κώδικα δεοντολογίας του ΣΕΠ εκτός αυτών που αναφερονται στο άρθρο 1 της παρούσας απόφασης.
Άρθρο 3
Η παρούσα απόφαση απευθύνεται στον: σύλλογο ειδικών πληρεξουσίων του ευρωπαϊκού γραφείου διπλωμάτων ευρεσιτεχνίας (ΣΕΠ) Erhardtstraße, 27 D - 80331 MÜNCHEN.
Βρυξέλλες, 7 Απριλίου 1999.

Labels: 7
13
4
5